**Dôvodová správa**

**A. Všeobecná časť**.

 Národná rada Slovenskej republiky schválila 21. júna 2007 zákon č.360/2007 Z. z. ktorým sa mení a dopĺňa zákon č. 326/2005 Z. z. o lesoch a ktorý nadobudol účinnosť

 1. septembra 2007.

V procese schvaľovania tohto zákona boli pozmeňovacím návrhom v druhom čítaní do zákona zavedený zákaz pohybu po lese na bicykli a na koni. Údajným dôvodom týchto reštrikcií bolo údajné neúmerne sa zvyšujúce nebezpečenstvo ohrozenia života a zdravia občanov, ktorí sa jazdou na bicykli a koni bez akéhokoľvek obmedzenia dostávajú do odľahlých častí lesov s vysokou koncentráciou zdravie a život ohrozujúcich prvkov a spôsobujú zvýšenú eróziu pôdy.

Tento zákaz neprimerane a neprípustne obmedzuje vstup ľudí do lesa a podmienky na využitie lesa na športové a rekreačné aktivity. Zákon je v rozpore s našou kultúrou a stáročnou tradíciou, súčasťou ktorej je slobodný vstup do lesa. Navyše, deklarovaný problém – ohrozenie ľudí – vlastne nerieši, pretože pohyb po vyznačených turistických chodníkoch rieši zákon o ochrane prírody.

Zákon je nevykonateľný, pretože občania sa nemajú ako dozvedieť, či porušujú zákon, pretože lesné cesty nie sú v teréne nijako značené. Tento fakt spôsobil hromadné neúmyselné porušovanie zákona. Hromadné porušovanie zákona vedie k spochybňovaniu dodržiavania a vynucovania zákonov všeobecne.

Predkladaný návrh zákona je s súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie, preto sa doložka vplyvov nevyhotovuje.

**B. Osobitná časť**.

K Čl. I

K bodu 1:

Vypúšťajú sa slová „ a jazdiť na bicykli alebo na koni mimo lesnej cesty alebo vyznačenej trasy“. Dôvodom vypustenie uvedeného textu je neprimerané obmedzenie pohybu občanov v lesoch ako aj praktická nevykonatelnosť tohto ustanovenia.

K bodu 2:

Vzhľadom na vypustenie textu v bode 1. vypúšťa sa rovnaký text aj v § 63, kde sú riešené sankcie za porušenie zákona.

K Čl. II

Vzhľadom na dĺžku legislatívneho procesu a potrebnú legisvakanciu sa navrhuje, aby tento zákon nadobudol účinnosť 1. októbra 2008.